Hoci tieto realizačné štúdie umožnili niektorým členským štátom dosiahnuť úplné pokrytie ekonomiky, doteraz to tak nie je v prípade troch z nich (Dánska, Francúzska a Talianska). Údaje týchto krajín nie sú úplne porovnateľné s údajmi zvyšku EÚ. Vo Francúzsku aj v Taliansku verejné inštitúcie nepatria pod verejnú správu, vzdelávanie ani zdravotníctvo (NACE Rev. 2, sekcie O, P a Q). Okrem toho vo Francúzsku sa do zisťovaní zahŕňajú iba podnikateľské jednotky najmenej s desiatimi zamestnancami, zatiaľ čo Dánsko zahŕňa iba jednotky v rámci podnikovej ekonomiky (NACE Rev. 2, sekcie B – N).

Podľa uvedených právnych predpisov musia všetky členské štáty zasielať časové rady celkového počtu voľných pracovných miest a počtu obsadených pracovných miest vo svojej krajine od prvého štvrťroka 2010. Údaje by mali poskytnúť najneskôr do 70 dní od skončenia príslušného štvrťroka (T + 70). Okrem toho členské štáty, v ktorých celkový počet zamestnancov presahuje 3 % celkového počtu zamestnancov v EÚ, musia odoslať rýchle odhady najneskôr do 45 dní od skončenia štvrťroka (T + 45).

V článku 10 nariadenia o štatistike o voľných pracovných miestach sa od Komisie žiada, aby do 24. júna 2010 a potom každé tri roky predložila Európskemu parlamentu a Rade správu o vykonávaní nariadenia. Účelom tejto správy je posúdiť kvalitu štatistiky predloženej členskými štátmi aj európskych agregátov. Okrem toho sa identifikujú a predstavujú oblasti, kde by v budúcnosti bolo možné dosiahnuť zlepšenia.

Napriek týmto prekážkam sa štatistické údaje o voľných pracovných miestach za referenčné obdobie prvého a druhého štvrťroka 2020 zasielali a zverejňovali načas v prípade takmer všetkých členských štátov.

Len Francúzsko nebolo schopné zaslať údaje za prvý štvrťrok 2020 a zasielanie obnovilo za referenčné obdobie druhého štvrťroka 2020. Taliansku sa podarilo včas zaslať konečné údaje na účely tlačových správ týkajúcich sa prvého a druhého štvrťroka 2020, čo sa však nepodarilo v prípade skorších rýchlych odhadov.

3.3. Vývoj štatistiky o voľných pracovných miestach

Ako vidno v grafe, miera voľných pracovných miest v období prvého a druhého štvrťroka 2020 najprv zaznamenala prudký pokles, a to tak v eurozóne, ako aj v EÚ. Od tretieho štvrťroka 2020 sa postupne zotavovala, až vo štvrtom štvrťroku 2021 dosiahla 2,6 % za EÚ, čo bolo o 0,3 percentuálneho bodu viac ako najvyššia miera zaznamenaná v prvom štvrťroku 2019.

Pokiaľ ide o jednotlivé ekonomické činnosti, najvyššie nárasty v štatistike o voľných pracovných miestach v porovnaní s úrovňami pred pandémiou boli zaznamenané v týchto sekciách klasifikácie NACE: J („Informácie a komunikácia“); N („Administratívne a podporné služby“ vrátane agentúr dočasného zamestnávania); I („Ubytovacie a stravovacie služby“) a C („Priemyselná výroba“).

4.Kvalita údajov

V tejto časti správy sa skúmajú všetky kvalitatívne aspekty v európskej štatistike o voľných pracovných miestach: relevantnosť, presnosť, aktuálnosť, časová presnosť, koherencia a porovnateľnosť.

4.1.Relevantnosť

Zber štatistických údajov o voľných pracovných miestach je dôležitý na účely ekonomickej analýzy, keďže ide o jediný zdroj údajov na meranie neuspokojeného dopytu po pracovnej sile. Komisia (Generálne riaditeľstvo pre zamestnanosť, sociálne záležitosti a začlenenie a Generálne riaditeľstvo pre hospodárske a finančné záležitosti) a Európska centrálna banka používajú štvrťročné údaje o voľných pracovných miestach na monitorovanie krátkodobého vývoja ekonomického cyklu a trhu práce. Miera voľných pracovných miest je jedným z hlavných európskych hospodárskych ukazovateľov, ktoré sú hlavným zdrojom informácií pre analýzu a monitorovanie krátkodobého cyklického hospodárskeho vývoja v rámci EÚ, eurozóny a jednotlivých krajín EÚ. Považuje sa to za lepší ukazovateľ než odhady, ako sú ukazovatele nedostatku pracovných síl.

Štatistika o voľných pracovných miestach sa používa aj na analýzu vývoja miery nezamestnanosti pomocou Beveridgeovej krivky, napríklad v spoločnej správe Komisie o zamestnanosti, v hospodárskych prognózach Komisie z jesene 2021 a vo viacerých analytických správach OECD.

Štatistika o voľných pracovných miestach by však bola ešte relevantnejšia, ak by sa odstránili existujúce nedostatky v pokrytí malých podnikov a sekcií O – S klasifikácie NACE Rev. 2 vrátane verejných inštitúcií. Umožnilo by to okrem miery voľných pracovných miest zverejňovať aj počet voľných a obsadených pracovných miest. V súčasnosti to nie je možné z dôvodu neúplného pokrytia ekonomík EÚ.

Niektoré z krajín, v ktorých je pokrytá celá ekonomika, označujú počet obsadených a voľných pracovných miest ako dôverné informácie. V treťom štvrťroku 2022 ich Eurostat osloví s cieľom prediskutovať možné zverejnenie počtu obsadených a voľných pracovných miest za celú ekonomiku.

4.2.Presnosť

Pokiaľ ide o uvedenie presnosti, členské štáty vypočítavajú variačné koeficienty počtu voľných pracovných miest (sezónne neočisteného), pričom zohľadňujú charakteristiky štruktúry vnútroštátneho plánu výberu vzoriek. Variačný koeficient vyjadruje štandardnú odchýlku ako percentuálny podiel odhadovaného priemeru. Je meradlom variability odhadovaného počtu voľných pracovných miest. Podľa správ o kvalite za referenčný rok 2020 boli variačné koeficienty pre celkový počet voľných pracovných miest pod úrovňou 15 % vo všetkých členských štátoch okrem Írska, Grécka a Cypru.

Veľkosť vzorky a miera odpovedí významne ovplyvňujú presnosť odhadov. Podľa správ členských štátov o kvalite bola veľkosť vzorky rôzna – približne od 2 500 podnikov vo Fínsku, 2 683 na Malte, 3 300 na Cypre až približne po 100 000 v Poľsku a 155 000 v Nemecku.

Miera odpovedí sa pohybovala od 13 % v Nemecku (v prípade zisťovania prostredníctvom dotazníkov uskutočneného vo štvrtom štvrťroku) a od 43 % do 48 % v prípade Grécka (v závislosti od štvrťrokov) až do 97 % alebo viac v Litve a 99 % v Estónsku. V roku 2020 bola priemerná miera odpovedí v rámci všetkých členských štátov stále vysoká, a to od 79 % do 86 % v závislosti od štvrťroka.

CZ, HR a LU: neuplatňuje sa; neuskutočnilo sa žiadne zisťovanie a použili sa administratívne údaje.